**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τα νομοσχέδια «Ο περί Ελέγχου των Ωρών Οδήγησης και Ανάπαυσης των Οδηγών Ορισμένων Οχημάτων (Τροποποιητικός) Νόμος του 2022» και «Ο περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα (Τροποποιητικός) (Αρ. 2) Νόμος του 2022»**

**Παρόντες:**

Αντρέας Καυκαλιάς, πρόεδρος Πανίκος Λεωνίδου

Χρίστος Χριστόφιας Χρίστος Σενέκης

Γιώργος Κουκουμάς Σωτήρης Ιωάννου

Δημήτρης Δημητρίου Ανδρέας Αποστόλου

Ονούφριος Κουλλά Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τα πιο πάνω νομοσχέδια σε τέσσερις συνεδρίες της, που πραγματοποιήθηκαν στις 22 Νοεμβρίου 2022, την 21η Φεβρουαρίου και στις 7 και την 21η Μαρτίου 2023. Στο πλαίσιο της εξέτασης των εν λόγω νομοσχεδίων κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, του Τμήματος Εργασιακών Σχέσεων, του Τμήματος Εργασίας και του Τμήματος Επιθεώρησης Εργασίας του ίδιου υπουργείου, του Τμήματος Οδικών Μεταφορών και του Τμήματος Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων, της Αστυνομίας Κύπρου, της Νομικής Υπηρεσίας της Δημοκρατίας, των συνδικαλιστικών οργανώσεων ΠΕΟ, ΣΕΚ και ΔΕΟΚ, των εργοδοτικών οργανώσεων ΟΕΒ, ΚΕΒΕ και ΠΟΒΕΚ και του Συνδέσμου Οδηγών Τουριστικών Λεωφορείων.

Σημειώνεται ότι στο στάδιο της εξέτασης των νομοσχεδίων παρευρέθηκε επίσης το μέλος της επιτροπής κ. Φωτεινή Τσιρίδου.

Σκοπός του πρώτου νομοσχεδίου είναι η τροποποίηση του περί Ελέγχου των Ωρών Οδήγησης και Ανάπαυσης των Οδηγών Ορισμένων ΟχημάτωνΝόμου, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2020/1057 του Ευρωπαϊκού Κοινοβουλίου και του Συμβουλίου της 15ης Ιουλίου 2020 για τη θέσπιση ειδικών κανόνων σχετικά με την οδηγία 96/71/ΕΚ και την οδηγία 2014/67/ΕΕ για την απόσπαση οδηγών στον τομέα των οδικών μεταφορών και για την τροποποίηση της οδηγίας 2006/22/ΕΚ, όσον αφορά τις απαιτήσεις επιβολής και του κανονισμού (ΕΕ) αριθ. 1024/2012», καθώς και να επιτευχθεί η αποτελεσματική εφαρμογή της πράξης της Ευρωπαϊκής Ένωσης με τίτλο «Κανονισμός (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων».

Με το δεύτερο υπό συζήτηση νομοσχέδιο σκοπείται η τροποποίηση του περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα Νόμου, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2020/1057 του Ευρωπαϊκού Κοινοβουλίου και του Συμβουλίου της 15ης Ιουλίου 2020 για τη θέσπιση ειδικών κανόνων σχετικά με την οδηγία 96/71/ΕΚ και την οδηγία 2014/67/ΕΕ για την απόσπαση οδηγών στον τομέα των οδικών μεταφορών και για την τροποποίηση της οδηγίας 2006/22/ΕΚ, όσον αφορά τις απαιτήσεις επιβολής και του κανονισμού (ΕΕ) αριθ. 1024/2012».

Σύμφωνα με τα στοιχεία που κατατέθηκαν από το Υπουργείο Εργασίας και Κοινωνικών Ασφαλίσεων και τα οποία συνοδεύουν τα υπό συζήτηση νομοσχέδια, ως προθεσμία μεταφοράς των διατάξεων της Οδηγίας (ΕΕ) 2020/1057 στο εθνικό δίκαιο καθορίστηκε η 2α Φεβρουαρίου 2022, ωστόσο η Νομική Υπηρεσία της Δημοκρατίας αρχικά είχε υποβάλει εισήγηση προς το Υπουργείο Εργασίας και Κοινωνικών Ασφαλίσεων να μην προχωρήσει με την κατάθεση των υπό αναφορά νομοσχεδίων στη Βουλή των Αντιπροσώπων, καθότι η Δημοκρατία είχε καταχωρίσει προσφυγή ακυρώσεως της Οδηγίας (ΕΕ) 2020/1057 στο Δικαστήριο της Ευρωπαϊκής Ένωσης (ΔΕΕ), η οποία μέχρι σήμερα εκκρεμεί. Περαιτέρω, με βάση τα ίδια στοιχεία, η Νομική Υπηρεσία εξέτασε το ενδεχόμενο καταχώρισης στο πλαίσιο της εν λόγω προσφυγής αίτησης για έκδοση προσωρινών μέτρων, με την οποία η Κυπριακή Δημοκρατία θα ζητούσε την αναστολή της εφαρμογής της εν λόγω Οδηγίας μέχρι την έκδοση της απόφασης του ΔΕΕ επί της προσφυγής, εντούτοις εν τέλει κρίθηκε ότι δεν ενδείκνυται η καταχώριση τέτοιας αίτησης. Ως εκ τούτου και δεδομένης της λήψης προειδοποιητικής επιστολής από την Ευρωπαϊκή Επιτροπή λόγω μη εναρμόνισης του εθνικού δικαίου με την υπό αναφορά Οδηγία, ο Υπουργός Εργασίας και Κοινωνικών Ασφαλίσεων προχώρησε στην κατάθεση των υπό εξέταση νομοσχεδίων στη Βουλή στις 6 Οκτωβρίου 2022.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των νομοσχεδίων σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση των νομοσχεδίων ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Στο πλαίσιο της συζήτησης των υπό αναφορά νομοσχεδίων στην επιτροπή, ο εκπρόσωπος του Τμήματος Εργασιακών Σχέσεων του Υπουργείου Εργασίας και Κοινωνικών Ασφαλίσεων, αφού επισήμανε ότι με απόφαση του Υπουργού Εργασίας και Κοινωνικών Ασφαλίσεων από την 1η Φεβρουαρίου 2023 η αρμοδιότητα διεξαγωγής των ελέγχων ωρών οδήγησης και ανάπαυσης των οδηγών μεταφέρεται από το Τμήμα Επιθεώρησης Εργασίας στο Τμήμα Εργασιακών Σχέσεων, σημείωσε ότι με τις προτεινόμενες ρυθμίσεις μεταξύ άλλων:

1. διασαφηνίζεται ότι οι έλεγχοι που θα διεξάγονται στο πλαίσιο της εφαρμογής του προτεινόμενου νομοθετικού πλαισίου θα αφορούν τις ώρες εργασίας των οδηγών, οι οποίες θα καλύπτουν τις ώρες οδήγησης και ανάπαυσης των οδηγών καθ’ οδόν και στις επιχειρήσεις μεταφορών, και παράλληλα επιτυγχάνεται η ενίσχυση των σχετικών μηχανισμών ελέγχου,
2. διασαφηνίζεται το πλαίσιο εντός του οποίου κατηγοριοποιούνται ανάλογα με τη σοβαρότητα των παραβάσεων των ενωσιακών κανονισμών οι επιβαλλόμενες ποινές,
3. βελτιώνεται το σύστημα ανταλλαγής πληροφοριών μεταξύ των κρατών μελών,
4. καθορίζεται ένα κοινό για όλα τα κράτη μέλη σύστημα αποτίμησης της επικινδυνότητας και
5. θεσπίζονται ειδικοί κανόνες αναφορικά με την απόσπαση οδηγών και τους σχετικούς ελέγχους που θα διεξάγονται.

Οι εκπρόσωποι του Τμήματος Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων, της Αστυνομίας Κύπρου και των συνδικαλιστικών οργανώσεων ΠΕΟ, ΣΕΚ και ΔΕΟΚ συμφώνησαν με τους σκοπούς και τις επιδιώξεις των προτεινόμενων ρυθμίσεων.

Οι εκπρόσωποι της ΠΟΒΕΚ και του Συνδέσμου Οδηγών Τουριστικών Λεωφορείων επανέλαβαν τόσο ενώπιον της επιτροπής όσο και με σχετική επιστολή τους που απέστειλαν στην επιτροπή, ημερομηνίας 6 Μαρτίου 2023, τη διαφωνία τους με την εγκατάσταση ταχογράφων στα οχήματα των τουριστικών λεωφορείων για την καταγραφή και τον έλεγχο των ωρών οδήγησης και ανάπαυσης των οδηγών τους. Οι ίδιοι εκπρόσωποι επίσης ανέφεραν ότι η εφαρμογή του προτεινόμενου συστήματος ελέγχου δε λαμβάνει υπόψη τις ιδιαιτερότητες του τομέα των μεταφορών στην Κύπρο και συνεπώς θα επηρεάσει δυσμενώς την οικονομική βιωσιμότητα των επιχειρήσεων του τομέα, επισημαίνοντας ειδικότερα ότι οι αποστάσεις που διανύουν οι οδηγοί στην Κύπρο είναι συγκριτικά κατά πολύ μικρότερες σε σχέση με τις αποστάσεις που διανύουν οι οδηγοί σε άλλα κράτη μέλη και ότι οι εγχώριες επιχειρήσεις μεταφορών δεν έχουν την οικονομική δυνατότητα να εργοδοτούν τον απαιτούμενο αριθμό οδηγών για την εκτέλεση δρομολογίων στη βάση των προτεινόμενων ρυθμίσεων. Περαιτέρω, σύμφωνα με τους ιδίους είναι εξαιρετικά δύσκολη η εξεύρεση οδηγών για τα τουριστικά λεωφορεία. Ως εκ τούτου, οι ίδιοι υποστήριξαν ότι η εκτελεστική εξουσία θα πρέπει να ζητήσει εξαίρεση της Κυπριακής Δημοκρατίας από την εφαρμογή του σχετικού ενωσιακού κανονισμού και, σε περίπτωση που αυτό δεν είναι εφικτό, να παρασχεθεί η αναγκαία ευελιξία στις επιχειρήσεις μεταφορών ως προς την τήρηση των ωρών οδήγησης και ανάπαυσης των οδηγών, ειδικότερα κατά την καλοκαιρινή περίοδο, οπότε παρατηρείται αυξημένη τουριστική κίνηση.

Οι εκπρόσωποι της ΟΕΒ και του ΚΕΒΕ, παρότι συμφώνησαν με τις πρόνοιες των υπό εξέταση νομοσχεδίων, δήλωσαν ότι στηρίζουν ταυτόχρονα το πιο πάνω αίτημα της ΠΟΒΕΚ και του Συνδέσμου Οδηγών Τουριστικών Λεωφορείων για εξαίρεση της Κυπριακής Δημοκρατίας από την εφαρμογή της σχετικής ενωσιακής νομοθεσίας σε σχέση με τη λειτουργία ταχογράφων στα οχήματα των τουριστικών λεωφορείων για την καταγραφή και τον έλεγχο των ωρών οδήγησης και ανάπαυσης των οδηγών.

Η εκπρόσωπος της Νομικής Υπηρεσίας της Δημοκρατίας ενημέρωσε την επιτροπή ότι, σε συνέχεια της προαναφερθείσας προειδοποιητικής επιστολής που έλαβε η Κυπριακή Δημοκρατία από την Ευρωπαϊκή Επιτροπή λόγω μη εναρμόνισης του εθνικού δικαίου με την εν λόγω Οδηγία, η Ευρωπαϊκή Επιτροπή έχει διατυπώσει σχετική αιτιολογημένη γνώμη για ολοκλήρωση της απαιτούμενης εναρμόνισης. Ως εκ τούτου, ως η ίδια εκπρόσωπος ανέφερε, η άμεση προώθηση των υπό συζήτηση νομοσχεδίων κρίνεται αναγκαία, προκειμένου να αποφευχθεί το ενδεχόμενο επιβολής κυρώσεων σε βάρος της Δημοκρατίας από την Ευρωπαϊκή Επιτροπή.

Σχολιάζοντας τις πιο πάνω επιφυλάξεις του Συνδέσμου Οδηγών Τουριστικών Λεωφορείων, ο εκπρόσωπος του Τμήματος Εργασιακών Σχέσεων μεταξύ άλλων ανέφερε τα ακόλουθα:

1. Οι προτεινόμενες τροποποιήσεις ρυθμίζουν μεταξύ άλλων τις διαδικασίες καταγραφής και ελέγχου των ωρών οδήγησης και ανάπαυσης των οδηγών και σε καμία περίπτωση δε διαφοροποιούν τις ώρες οδήγησης και ανάπαυσης, οι οποίες ρυθμίζονται από το υφιστάμενο ενωσιακό δίκαιο.
2. Οι διατάξεις των κανονισμών της ΕΕ έχουν άμεση ισχύ και δεσμεύουν πλήρως την Κυπριακή Δημοκρατία από την ημερομηνία που αυτοί τίθενται σε ισχύ. Ως εκ τούτου, δεν υπάρχει δυνατότητα οποιασδήποτε εξαίρεσης της Κυπριακής Δημοκρατίας από την εφαρμογή των εν λόγω ενωσιακών κανονισμών.
3. Η αρμόδια αρχή, αντιλαμβανόμενη τις ιδιαιτερότητες του επαγγέλματος του οδηγού στην Κυπριακή Δημοκρατία, θα παρέχει εντός του πλαισίου του νόμου την αναγκαία ευελιξία στις επιχειρήσεις μεταφορών σε ό,τι αφορά την καταγραφή και τον έλεγχο των ωρών οδήγησης και ανάπαυσης των οδηγών.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των νομοσχεδίων στο στάδιο της συζήτησής τους από την ολομέλεια του σώματος.

Σημειώνεται ότι, σε περίπτωση ψήφισης του δεύτερου νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα (Τροποποιητικός) Νόμος του 2023».

21η Μαρτίου 2023

Αρ. Φακ.: 23.01.063.173-2022

23.01.063.174-2022

ΧΚ/ΑΠ/MC